നിയമസഭാ കയ്യാങ്കളി കേസിലെ സംഭവങ്ങളില് കുറ്റബോധമില്ല ഡെസ്കിന്മേല് നടത്തം അന്നത്തെ ഒരു സമരരീതി അതിനെ അനുകൂലിക്കുന്നവരും പ്രതികൂലിക്കുന്നവരുമുണ്ട് അന്ന് അങ്ങനെ സംഭവിച്ചു പോയെന്ന് മന്ത്രി ശിവന്കുട്ടി കേസ് ഇന്ന് വീണ്ടു സിജെഎം കോടതി പരിഗണിക്കും ചെന്നിത്തല നല്കിയ തടസ്സഹര്ജിയും കോടതിയുടെ പരിഗണനയില് തിരുവനന്തപുരം: നിയമസഭാ കയ്യാങ്കളി കേസില് വിചാരണ നേരിടാന് ഒരുങ്ങുകയാണ് വിദ്യാഭ്യാസ മന്ത്രി വി ശിവന്കുട്ടി. കോടതി നടപടിയുടെ പേരില് രാജിവെക്കേണ്ട കാര്യമില്ലെന്നാണ് ശിവന്കുട്ടിയുടെ പക്ഷം. പാര്ട്ടി തീരുമാനപ്രകാരാണ് ഇതെന്നും അദ്ദേഹം നേരത്തെ വ്യക്തമാക്കിയിരുന്നു. ഇപ്പോള് അന്നത്തെ സംഭവങ്ങളുടെ പേരില് തനിക്ക് കുറ്റബോധമില്ലെന്നാണ് ശിവന്കുട്ടി വ്യക്തമാക്കുന്നത്. നിയമസഭയില് നടന്ന സംഭവങ്ങളില് തനിക്ക് കുറ്റബോധമില്ലെന്നും അപൂര്വം ചില ആളുകള് അന്നത്തെ സംഭവം ഒഴിവാക്കേണ്ടിയിരുന്നു എന്നു പിന്നീട് പറഞ്ഞിരുന്നുവെന്നും മന്ത്രി വി.ശിവന്കുട്ടി വ്യക്തമാക്കി. ഒരു മാധ്യമത്തിന് നല്കിയ അഭിമുഖത്തിലാണ് ശിവന്കുട്ടി നിലപാട് വ്യക്തമാക്കിയത്. നിയമസഭയിലെ ഡെസ്കിന്മേല് നടത്തം ഒഴിവാക്കാമായിരുന്നു എന്നു പിന്നീട് തോന്നിയോ എന്ന ചോദ്യത്തിന് അത് അന്ന് സമര രംഗത്ത് വന്ന ഒരു രീതിയാണ്. അതിനെ അനുകൂലിക്കുന്നവരും പ്രതികൂലിക്കുന്നവരുമുണ്ട്. അന്ന് അങ്ങനെ സംഭവിച്ചു പോയി എന്നാണ് മന്ത്രി പ്രതികരിച്ചത്. സുപ്രീംകോടതി വിധി അംഗീകരിക്കുന്നു. കോടതി വിധിയുടെ പശ്ചാത്തലത്തില് രാജിവെക്കേണ്ട കാര്യമില്ല. കേസും ശിക്ഷയും രാഷ്ട്രീയ പ്രവര്ത്തനത്തിന്റെ ഭാഗമാണെന്നുമാണ് കോടതി വിധി വന്ന ദിവസം ശിവന്കുട്ടി പ്രതികരിച്ചത്. ഒരു കമ്യൂണിസ്റ്റുകാരന്റെ ജീവിതം നിരന്തരസമരമാണ്. ഈ സമൂഹത്തിലെ അഴിമതിക്കും അനീതിക്കും എതിരെ ആണ് സമരങ്ങള്. വിദ്യാര്ത്ഥി ആയിരുന്ന കാലം മുതല് എത്രയോ സമരങ്ങള് നടത്തിയിട്ടുണ്ട്. അതിനു പലപ്പോഴും ശിക്ഷ നേരിടേണ്ടി വന്നിട്ടുണ്ട്. ശിക്ഷ നേരിടേണ്ടി വരും എന്ന് അറിഞ്ഞു കൊണ്ട് തന്നെ ആണ് സമരങ്ങള് നടത്തുന്നത്. ഒരു സമരം എന്നത് ഭരണകൂടത്തിനും ചൂഷണാധിഷ്ഠിത സമൂഹത്തിനും എതിരെ ആണ്. അപ്പോള് സംഘര്ഷങ്ങള് ഉണ്ടായെന്ന് വരും. അതു കൊണ്ട് തന്നെ ഒരു ജനാധിപത്യ രാജ്യത്ത് കോടതി ഇടപെടല് ഉണ്ടായെന്ന് വരും. കോടതി വിധി പൂര്ണമായി അംഗീകരിക്കുകയും വിചാരണ നേരിടുകയും ചെയ്യും. നിയമസഭയിലെ സമരം അന്ന് ഇടതുപക്ഷ ജനാധിപത്യ മുന്നണിയുടെ തീരുമാനം ആയിരുന്നു. അന്ന് ഞങ്ങള് ആ തീരുമാനം നടപ്പാക്കുകയായിരുന്നുവെന്നുമായിരുന്നു ശിവന്കുട്ടിയുടെ നിലപാട്. അതേസമയം നിയമസഭാ കയ്യാങ്കളി കേസ് ഇന്ന് തിരുവനന്തപുരം സിജെഎം കോടതിയുടെ പരിഗണനയില് വരും. കുറ്റപത്രത്തില് നിന്നു ഒഴിവാക്കണമെന്ന പ്രതികളുടെ അപേക്ഷ കോടതി പരിഗണിക്കും. കേസിലെ പ്രതികള് വിചാരണ നേരിടണമെന്ന സുപ്രീം കോടതി വിധിക്ക് ശേഷമാണ് കേസ് വീണ്ടും ഇന്ന് വീണ്ടും പരിഗണിക്കുന്നത്. മന്ത്രി വി ശിവന്കുട്ടി, കെ.ടി ജലീല് എന്നിവര് ഉള്പ്പെടെയുള്ളവര് പ്രതികളായ കേസില് സ്പേഷ്യല് പ്രോസിക്യൂട്ടറെ നിയമിച്ചേക്കുമെന്നാണ് സൂചന. പ്രതികളുടെ വിടുതല് ഹര്ജി കോടതിയില് ഉണ്ടെങ്കിലും വിചാരണ നേരിടാന് സുപ്രീം കോടതി ഉത്തരവിട്ടതോടെ ഇത് അപ്രസക്തമാകും. വിചാരണാ നടപടികളും വീണ്ടും ആരംഭിക്കും. അതേസമയം കുറ്റപത്രത്തില് നിന്നു ഒഴിവാക്കണമെന്ന പ്രതികളുടെ അപേക്ഷക്കെതിരെ മുന് പ്രതിപക്ഷ നേതാവ് രമേശ് ചെന്നിത്തല തടസ ഹര്ജി സമര്പ്പിക്കും. 2015ല് യു.ഡി.എഫ് സര്ക്കാറിന്റെ കാലത്ത് അന്നത്തെ ധനമന്ത്രി കെ.എം. മാണി ബജറ്റ് അവതരിപ്പിക്കുന്നത് തടയാന് പ്രതിപക്ഷാംഗങ്ങള് നിയമസഭയില് നടത്തിയ അതിക്രമങ്ങളാണ് കേസിനാധാരം. നിയമസഭ കയ്യാങ്കളിക്കേസ് അവസാനിപ്പിക്കാന് അനുമതി തേടി സംസ്ഥാന സര്ക്കാര് സമര്പ്പിച്ച ഹരജി കോടതി തള്ളിയിരുന്നു. കേസ് പിന്വലിക്കാനാകില്ലെന്നും മന്ത്രി വി. ശിവന്കുട്ടി അടക്കം ആറു പ്രതികളും വിചാരണ നേരിടണമെന്ന് ജസ്റ്റിസ് ഡി.വൈ. ചന്ദ്രചൂഡ് അധ്യക്ഷനായ രണ്ടംഗ ബെഞ്ച് വിധിച്ചു. മന്ത്രി ശിവന് കുട്ടിയെ കൂടാതെ മുന് മന്ത്രിമാരായ ഇ.പി. ജയരാജന്, കെ.ടി. ജലീല്, മുന് എംഎല്എമാരായ കെ. അജിത്, സി.കെ. സദാശിവന്, കെ. കുഞ്ഞഹമ്മദ് എന്നിവരാണ് കേസിലെ പ്രതികള്. Stories you may Like